Gevaar vir beurtkrag is grootArgieffoto Eskom het gesê die kans dat beurtkrag Donderdag in piektye toegepas kan word, is groot. Eskom het Woensdagaand in ŉ verklaring gesê werkers doen alles wat moontlik is om verdere beurtkrag te verhoed. Eskom kon daarin slaag om kragonderbrekings Woensdagaand te vermy nadat die publiek vroeër die dag gewaarsku is dat fase 2-beurtkrag weens stakings by sy kragstasies oor prestasiebonusse ingestel moes word. Volgens fase 2-beurtkrag moet 2 000 MW nasionaal op enige gegewe oomblik gespaar word om die kragstelsel te beskerm teen ŉ algehele ineenstorting. “Beurtkrag sal slegs toegepas word as dit absoluut noodsaaklik is,” het Eskom gesê. Gebruikers kan die beurtkragskedules op Eskom se webwerf of dié van die betrokke munisipaliteit nagaan. Eskom maan gebruikers om elektrisiteit sover moontlik te bespaar. “Skakel asseblief geysers af deur die dag tesame met nienoodsaaklike beligting en elektrisiteitstoestelle.”